A tous ceulx qui ces présentes lettres verront et ourront, nous, frère Hugues de Monconis, par la permission divine, humble abbé du monastère de Saint Bénigne de Dijon, de l’ordre de Saint Benoît, au diocèse de Langres et tout le convent d’icelluy assemblez et congreguez en nostre chappitre au son de la cloiche et à l’eure accoustumée pour traictier et convenir des besoingnes et négoces de notre dit monastère. Savoir faisons que nous avons receu la supplicacion de noz hommes et subjects, les manans et habitans des villes de Varoyes et Chaignot, c’est assavoir de Jacob Liébault, Jacot Le Regnardet, Jehan Le Regnardet, Symonin Neullon, Perrenin Neullon, Huguenin Le Bugnon, Gauthier Le Regnardet, Perrin Moingin et Humbert Moingin, nos hommes de mainmorte de nostre ville de Varoyes et de Huguenin Drouhot, Jehan Bonnote, Guiénot Le Regnardet, Humbert Drouhot, Lambert Du Bois, Jehannin le Contet, Nicolas Contet, son frère et de Jehan Gillote, tous nos hommes de mainmorte de nostre ville du dit Chaignot, contenant en effect, que comme ils ayent estez et encoires présentement soient nos hommes et subjectz en toute justice haute, moyenne et basse et si sont de main morte et serve condiction courvéables à nous de courvées de bras et de charrues; c’est assavoir ceulz qui ont charrue trois fois l’an, c’est assavoir en sombre, benison et caresme et si nous doivent plusieurs aultres charges et redevances, desquelles leurs héritaiges sont chargiés, affects et ypothéqués; c’est assavoir chacun mex que les dessus nommez tiengnent es dicts lieux de Varoyes et Chaignot, nous doivent et sont chargiés de un bichot par moictier froment et avene, mesure de Dijon et deux sols tournois au terme de saint Bartholomy, trois blans de cense et ung blanc pain de froment en la valeur de quatre deniers tournois au jour de la Nativité Nostre Seigneur, que nos dixmeurs es dits lieux ont accoustumé de recepvoir. Et si nous doivent chacun mex desdits lieux de Varoyes et Chaignot, deux courvées de bras au temps de fenoison, de moisson. Et se sont les dites terres des dits lieux, finaiges et territoires de Chaignot et Varoyes chargiés et affectz de dismes et tierces, c’est assavoir de treize gerbes, deux pour dixme et tierce. Et en y a audit finaige que les dessus nommez tiengnent, qui ne doivent que de douze gerbes une; mais ils doivent pour chacun journault de terre cinq deniers tournois de cense, payant chacun an le jour de la Nativité de Notre Seigneur. Et quant aux preys que les dessus nommés habitans de Varoyes ont et tiengnent audit Varoyes et au finage d’icelluy, ils sont de très petit proffiz et quasi inutiles ausdicts de Varoyes, pour ce que l’eaue de nostre estang du dit Varoyes, est pour la plupart du temps esdits preys, jusques en my jambes d’ung homme. Et avec ce payent toutes aultres charges qui doivent et seront trouvées estre dehues d’ancienneté et de coustume, à nous et à nostre dit monastère. Disoyent en outre, que les choses dessus dictes, leur sont et tournent à grandes et grosses charges à eulx insupportables, considérée la situation des lieux et que au moyen et à l’occasion des dictes charges, plusieurs des habitans d’iceulx lieux, ont par cy devant absentez les dits lieux de Varoyes et Chaignot et absentent encoir de jour en jour, mesmement pour le grant desplaisir, qu’ilz ont pris le temps passés et preignent encoir de présent pour la charge de la servitude de main morte, estans sur les manans et deumeurans es diz lieux; et que à cause de ce, eulx ne leurs enffants ne se peulent adresser ne advencier par mariaige ne aultrement, mais les déboutent et diffuent les manans et habitans des villes voisines pour la cause de la charge de servitute de main morte, où ils ont esté par cy devant et sont encoir de présent, dont leurs enffans demeurent le plus souvant à marier et eulx avancier par mariaige et tellement que les dictes villes de Varoyes et de Chaignot sont en voye de venir du tout en ruyne, seront inhabitables, se sur ce ne leur estoit pourveu de nostre grâce, réquérant très humblement icelle. Nous toutes ses choses considérées et pour plusieurs autres considérations ad ce nous mouvans qui toichent le grant bien, prouffit et utilité de nous et de nostre dit monastère et à icelle fin que les dites villes se peussent se repeupler et remettre dessus; mesmement qui sommes informez dehuement que nos prédécesseurs eussent de legier accorder la requeste des dits supplians. Heu aussi l’advis, conseil et délibération de tous les religieux de nostre dit convent et d’un commun accord ensemble. Et eu aussi le conseil et advis de plusieurs estant et assemblés, nostre chappitre avec nous pour traicter ceste besoingne et pour considération des utilités, proffits et aggréables services que nous ont fait le temps passé et que avons espérance que feront au temps advenir à nous et à notre dit monastère les dessus nommez de Varoyes et Chaignot. Et mesmement pour contemplation et rémugnération de ce que les dits de Varoyes et Chaignot pour convertir en la réparation de l’esglise du dit Sainc Bénigne, nous ont baillé et délivré la somme de cent livres tournois pour une fois, dont nous summes contens. Nous et un chascun de nous en tant qu’il nous touche, peust ou pourra touchier ou temps advenir, tant conjoinctement comme divisément et tant pour nous comme pour nos successeurs au dit monastère, les dits Jacot Liébault, Jehannot Liébault, Jacot Regnardet, Jehan le Regnardet, Symon Neullon, Perrenin Neullon, Huguenot Bugnon, Gauthier Le Regnardet, Perrin Mongin et Humbert Moingin, tous du dit Varoyes, et Huguenin Drouhot, Jehan Bonnote, Guiennot, Le Regnardet, Humbert Drouhot, Lembert Du Bois, Jehannin Contet, Nicolas Contet, son frère et Jean Gilote, tous dudit Chaignot, présens acquérans, stipullans et acceptans pour eulx et pour toutes leurs lignées directes colectérans et aussi leurs enffans et subséquens d’eux, seront et demeureront franz, quittes et délivrez et par ces présentes lettres les avons affranchiz et affranchissons et leur avons cedé, quitté, délivré la dite charge et servitute de main morte, tant seulement et le lyen d’icelle en laquelle ils pouroient et peulent estre tenus, estraincts, obligiez, subjectz et affects envers nous et notre dit monastère à cause de leurs nativitez ou de leurs progéniteurs ou aultrement en quelque manière que ce soit et puisse estre. Voulons en oultre et consentons que icelles villes de Varoyes et de Chaignot, les finaiges et territoires et tous les hommes et femmes qui doresenavant viendront demeurer esdites villes, leurs hoirs et postérité soyent francs, quittes et délivrés du servaige de la dicte main morte, et qu’ils soient francs ainsin comme les dessus nommés et de leurs conditions et que eulx et les dessus nommez leurs diz enffens et subséquens, leur postérité nez ou à naistre de toute leurs biens tant meubles comme héritaiges, estant tant en nostre terre et jurisdiction ou puissance de nostre dit monastère comme aultre part en quelque lieu que ce soit à nous appartenant en puissent ordonner, joyr et user tant à vie comme à mort et puissent succéder les ungs es aultres par successions directes, collectéraulx et aultrement et faire un surplus comme personnes franches estans hors de dangier de toutes servitutes de main morte peuvent, doivent et leur est loisible de faire user et succéder. Sans toutes fois en ce présent affranchissement comprendre les aultres qui ne sont pas demeurans es dites villes de Varoyes et Chaignot, qui sont natifs et extraictz des dits lieux leurs hoirs et postérité, mais sont et demeurent en la servitute de main morte en quoy estoient tenus estraings, obligez, subgetz et affects les dits de Varoyes et Chaignot avant la date de ces présentes. Au cas touteffois qui ne retourneroyent demeurer es dits lieux; car en ce cas ils joystroient de la franchise des aultres et comme feroient gens estraingiers se luy venoient oires demeurer. Et moyennant ce aussi que tous mex vacquans sont et demeurent à nous ledit abbé pour en faire ce qui nous plaira, sans ce que les dits dessus nommez ne aucung d’eulx les puissent dire estre à eulx. Lesquels mex nous pourrons baillier et baillerons francs et délivrés de la dite charge de main morte à quelque persone qui nous plaira de franche condition qu’ils seront et demeuront de telle en semblable frainchise que les dessus nommez. Et en oultre ont promis et seront tenus les dessus nommés par ces présentes de bailler par déclaration toutes les terres qui dient et tiennent estre frainches de tierces, desquelles ils ne nous payent que douze gerbes et de ung blanc de cense et déans le jour de la Nativité saint Jehan Baptiste prochainement venant, comme de toutes ces choses et aultres appert par les lettres de recongoissance que nous ont faictes des droicts, avant qui nous doivent et confessent devoir et sont tenus de payer, ensemble tous aultres anciens accoustumez à nous et à nostre dit monastère. Dont et desquelles choses en la manière dessus dite nous summes et si nous tenons pour bien contens et promettons nous les dits abbé et convent et ung chascun de nous, en tant qui nous touche et pourra touchier, compecter et appartenir ou temps advenir, tant pour nous comme pour nos successeurs, abbé et convent, par le veul de nostre religion et soubz l’expresse obligation de tous les biens temporels de nostre dit monastère, meubles et héritaiges présens et advenir quelxconques, ces présentes lettres et le contenu en icelles, tenir et avoir fermes establés, aggréables et vaillables perpétuellement et à tousjours, sans jamais faire, dire, venir ou consentir venir en contrainte en appert ou en requoy, en renoncant quand ad ce nous les dits abbé et convent à toutes et singulières excepcions, déceptions d’outre le moictier du juste prix, lésions, circonventions à toutes cauthelles, baratz, barres, fraudes, subterfuges, cavillacions; à tous rescripts tant de pape comme de prince temporel, contraires aux choses dessus dittes et especialement au droit disant, général renonciation non valoir se l’espécial ne précede. Et en voulons estre contrains comme de chose adjugée par la court de monseigneur le Duc de Bourgongne à la jurisdicion, cohersion et contrainte, de laquelle quant à ce nous soubzmettons et obligeons tous les dits biens meubles et immeubles de notre dit monastère. Et avec ce voulons et expressément consantons nous les dits abbé et convent que ces présentes lettres soyent faictes et refaictes se mestier est une fois ou plusieurs au proffit des dessus dits par la meilleur forme et manière que faire se pourra aux dicts et conseil de saiges, la substance du faict et contenu en icelle non muée. En tesmoing de ce, nous avons fait escrire par notre notaire et signé de son seing manuel ces dites présentes lectres et faict mectre noz seelz: icelles faictes et passées en notre dit chappitre, le marcredy penultième jour du mois de mars mil quatre cent cinquante et six, présens honorable homme et saige maistre Estienne Berbisey, licencié en lois, Odot Macon, Jacot Jeanniart, clers, et Adam Du Mont, pointre, demorans à Dijon, tesmoings ad ce appelez et especialement requis. Ainsi signé, NOBLOT. Copie et collacion faite des lettres de franchises devant transcriptes par moy, signé, J. GARRET.